**OBRAZLOŽENjE**

**PRIJEDLOGA BUDžETA REPUBLIKE SRPSKE ZA 2024. GODINU**

**(PO HITNOM POSTUPKU)**

**I USTAVNI I ZAKONSKI OSNOV**

Osnov za donošenje budžeta Republike Srpske za 2024. godinu sadržan je u članu 70. stav 1. tačka 3. Ustava Republike Srpske, koji je propisao da Narodna skupština donosi plan razvoja, prostorni plan, budžet i završni račun i članu 27. Zakona o budžetskom sistemu Republike Srpske („Službeni glasnik Republike Srpske“, broj: 121/12, 52/14, 103/15 i 15/16) kojim je propisana procedura usvajanja budžeta Republike.

**II USKLAĐENOST SA PRAVNIM PORETKOM EVROPSKE UNIJE**

Prema Mišljenju Ministarstva za evropske integracije i međunarodnu saradnju broj: 17.03-020-3101/23 od 30. novembra 2023. godine, a nakon uvida u propise Evropske unije i analize Prijedloga budžeta Republike Srpske za 2024. godinu (po hitnom postupku), nisu ustanovljeni obavezujući izvori prava EU relevantni za predmet uređivanja dostavljenog prijedloga, zbog čega u Izjavi o usklađenosti stoji ocjena „neprimjenjivo“.

**III RAZLOZI ZA DONOŠENjE BUDžETA**

Ustavom Republike Srpske propisano je da Republika budžetom utvrđuje javne prihode i javne rashode.

Zakonom o budžetskom sistemu Republike Srpske („Službeni glasnik Republike Srpske“, broj: 121/12, 52/14, 103/15 i 15/16) propisana je procedura izrade i donošenja budžeta Republike Srpske za svaku godinu prema budžetskom kalendaru.

Prijedlog budžeta Republike Srpske za 2024. godinu je dokument koji predstavlja procjenu budžetskih prihoda/primitaka i budžetskih rashoda/izdataka Republike za jednu fiskalnu godinu.

Budžetska sredstva se koriste za finansiranje funkcija budžetskih korisnika, za izvršavanje njihovih zadataka i za ostale namjene koje su u skladu sa Ustavom i zakonom.

Ovaj prijedlog budžeta odražava politike Vlade Republike Srpske usmjerene na dalji rast kvaliteta života u Republici Srpskoj. U tom smislu, rashodovna strana budžeta usmjerena je na zaštitu životnog standarda građana, posebno onih najranjivijih.

**IV RAZLOZI ZA DONOŠENjE BUDžETA PO HITNOM POSTUPKU**

Članom 213. stav 2. Poslovnika Narodne skupštine Republike Srpske („Službeni glasnik Republike Srpske“, broj 66/20) data je mogućnost, izuzetno, za donošenje zakona i drugih opštih akata po hitnom postupku, u slučaju kada se uređuju pitanja i odnosi nastali usljed okolnosti koje nisu mogle da se predvide, a nedonošenje zakona ili opšteg akta po hitnom postupku moglo bi prouzrokovati štetne posljedice po život i zdravlje ljudi, bezbjednost Republike i rad organa i organizacija ili ako je to u opštem interesu.

Donošenjem budžeta po hitnom postupku omogućuje se pravovremeno finansiranje budžetskih korisnika, kao i izmirivanje obaveza propisanih zakonima i drugim pravnim aktima Republike Srpske.

Nakon obavljenih konsultacija sa svim zainteresovanim socijalnim partnerima pripremljen je Prijedlog budžeta Republike Srpske za 2024. godinu, po hitnom postupku.

**V OBRAZLOŽENjE PREDLOŽENIH RJEŠENjA**

**OPŠTI DIO**

U Opštem dijelu budžeta, stavljanjem u odnos planiranih budžetskih prihoda i rashoda, kao i planiranih primitaka i izdataka za nefinansijsku imovinu, prezentuju se informacije o planiranom budžetskom rezultatu (budžetskom suficitu ili budžetskom deficitu) i načinu njegovog finansiranja (tj. raspodjele ili pokrivanja), u skladu sa propisanom i usvojenom metodologijom utvrđivanja i izvještavanja o izvršenju budžeta.

Prijedlogom budžeta Republike Srpske za 2024. godinu, za opšti fond 01, planiran je budžetski deficit u iznosu od 200,7 miliona KM, što u odnosu na iznos budžetskog deficita od 255,4 miliona KM, definisanog Rebalansom budžeta Republike Srpske za 2023. godinu, predstavlja umanjenje za 54,6 miliona KM.

Planirani budžetski deficit u iznosu od 200,7 miliona KM pokriće se neto finansiranjem, odnosno razlikom između planiranih primitaka od finansijske imovine, zaduživanja i ostalih primitaka i izdataka za finansijsku imovinu, izdataka za otplatu duga i ostalih izdataka.

Prijedlogom budžeta Republike Srpske za 2024. godinu, za fond 02 po posebnim propisima planiran je budžetski deficit od 13,2 miliona KM, što je rezultat neutrošenih sredstava iz ranijeg perioda.

**BUDžETSKI PRIHODI I PRIMICI ZA NEFINANSIJSKU IMOVINU**

Projekcije prihoda u Prijedlogu budžeta Republike Srpske za 2024. godinu zasnovane su na:

* revidiranim makroekonomskim projekcijama,
* ostvarenju prihoda u predhodnom periodu i
* efektima određenih mjera u 2024. godini.

Ukupni budžetski prihodi i primici za nefinansijsku imovinu u 2024. godini iznose 4.659,7 miliona KM, što predstavlja uvećanje od 436,5 miliona KM, odnosno 10,3% u odnosu na sredstva planirana Rebalansom budžeta Republike Srpske za 2023. godinu.

**Poreski prihodi**

Poreske prihode čine: prihod od poreza na dobit, prihod od poreza na dohodak, prihod od indirektnih poreza, prihod od doprinosa za penzijsko i invalidsko osiguranje i ostali poreski prihodi.

Poreski prihodi iznose 4.249,3 miliona KM u Prijedlogu budžeta Republike Srpske za 2024. godinu, što je više za 382,7 miliona KM ili 9,9% u odnosu na poreske prihode planirane Rebalansom budžeta Republike Srpske za 2023. godinu.

***Prihodi od indirektnih poreza***

Naplatu i raspodjelu prihoda od indirektnih poreza vrši Uprava za indirektno oporezivanje, u skladu sa Zakonom o sistemu indirektnog oporezivanja u BiH i Zakonom o uplatama na Jedinstveni račun i raspodjeli prihoda. Prihodi od indirektnih poreza sa Jedinstvenog računa Uprave se raspoređuju tako da se, nakon izdvajanja sredstava rezervi (povrat), izdvoje unaprijed utvrđena sredstva za finansiranje institucija BiH, zatim 3,55% za Brčko Distrikt, a preostali iznos se dijeli između entiteta prema privremenim koeficijentima raspodjele prihoda od indirektnih poreza.

Iz pripadajućeg dijela prihoda Republike Srpske direktno se vrši uplata za servisiranje spoljnog duga, a preostali dio sredstava sa Jedinstvenog računa UIO raspoređuje se između budžeta Republike Srpske, budžeta opština/gradova i JP „Putevi Republike Srpske“, u skladu sa Zakonom o budžetskom sistemu Republike Srpske.

Projekcija prihoda od indirektnih poreza za 2024. godinu zasnovana je na:

* projekcijama kretanja osnovnih makroekonomskih pokazatelja za 2024. godinu,
* projekciji spoljnog duga za 2024. godinu, iz novembra 2023. godine,
* iznosima koji se izdvajaju za budžet zajedničkih institucija BiH i
* trendovima u naplati prihoda od indirektnih poreza.

Od projektovanih ukupnih prihoda od indirektnih poreza, Prijedlogom budžeta Republike Srpske za 2024. godinu planiran je iznos od 2.008,2 miliona KM (sa ino dugom od 455,7 miliona KM), što predstavlja uvećanje za 150,7 miliona KM ili 8,1% u odnosu na sredstva planirana Rebalansom budžeta Republike Srpske za 2023. godinu.

***Porez na dobit***

Prijedlogom budžeta Republike Srpske za 2024. godinu planirano je da će ovaj prihod iznositi 401,2 miliona KM, što predstavlja uvećanje od 34 miliona KM ili 9,3% u odnosu na sredstva planirana Rebalansom budžeta Republike Srpske za 2023. godinu.

Porez na dobit plaća se akontativno na osnovu očekivanih rezultata poslovanja, dok se eventualna razlika po utvrđenom finansijskom rezultatu na kraju obračunske godine uplaćuje najkasnije do 31.03. naredne godine. Inflatorna kretanja u toku 2022. godine i rast domaće potrošnje imali su pozitivan uticaj na kretanje prihoda od poreza na dobit, pa je prilikom izmirivanja obaveza po godišnjim prijavama ostvaren rast prihoda u 2023. godini. Povećana potrošnja očekuje se i u toku 2024. godine zbog rasta plata. Naime, navedena projekcija prihoda od poreza na dobit u 2024. godini uzima u obzir dosadašnje kretanje pomenutog prihoda, očekivanog rasta akontativnih uplata, kao i očekivane godišnje prijave u 2024. godini.

***Porez na dohodak***

Prihodi od poreza na dohodak planirani su u iznosu od 323,1 milion KM u Prijedlogu budžeta Republike Srpske za 2024. godinu, što predstavlja uvećanje prihoda po ovom osnovu za 56,9 miliona KM ili 21,4% u odnosu na sredstva planirana Rebalansom budžeta Republike Srpske za 2023. godinu.

Prilikom izrade projekcije prihoda od poreza na dohodak uzeti su u obzir trendovi kretanja iz predhodnog perioda, korištene su i projekcije rasta plata i broja zaposlenih lica u narednom periodu.

***Doprinosi za socijalno osiguranje***

Prihodi po osnovu doprinosa za penzijsko i invalidsko osiguranje u Prijedlogu budžeta Republike Srpske za 2024. godinu iznose 1.496,3 miliona KM, što predstavlja uvećanje od 140,5 miliona KM ili 10,4% u odnosu na sredstva planirana Rebalansom budžeta Republike Srpske za 2023. godinu.

Navedena procjena je usklađena sa dosadašnjim kretanjem prihoda od ovog doprinosa i planiranim rastom plata i broja zaposlenih u Republici Srpskoj u toku 2024. godine.

***Ostali poreski prihodi***

Ostali poreski prihodi (indirektni porezi van Jedinstvenog računa UIO i porezi na imovinu) planirani su u iznosu od 20,5 miliona KM, što predstavlja rast od 3,5% ili 0,7 miliona KM u odnosu na sredstva planirana Budžetom Republike Srpske za 2023. godinu.

Projekcija ovih prihoda je usklađena sa dosadašnjim trendovima u naplati prihoda i očekivanim privrednim kretanjima.

**Neporeski prihodi**

Neporeski prihodi u Prijedlogu budžeta Republike Srpske za 2024. godinu iznose 404,1 milion KM, što predstavlja uvećanje od 55,3 miliona KM ili 15,9% u odnosu na sredstva planirana Rebalansom budžeta Republike Srpske za 2023. godinu.

Najznačajniji rast prihoda u Prijedlogu budžeta Republike Srpske za 2024. godinu odnosi se na prihode od dividende, učešća u kapitalu i sličnih prava za 23,0 miliona KM u odnosu na sredstva planirana Rebalansom budžeta Republike Srpske za 2023. godinu.

Planirani prihodi od naknada za priređivanje igara na sreću iznose 125 miliona KM i veći su za 21,4 miliona KM, odnosno 20,7% u odnosu na sredstva planirana Rebalansom budžeta Republike Srpske za 2023. godinu. Značajan rast ovih prihoda rezultat je nastavka primjene novog Zakona o igrama na sreću i naplate licenci u 2024. godini.

Prihodi od novčanih kazni planirani su u iznosu od 38 miliona KM, što predstavlja uvećanje od 2,5 miliona KM ili 7,2% u odnosu na sredstva planirana Rebalansom budžeta Republike Srpske za 2023. godinu. Rezultat kontinuiranog rasta ovog prihoda jesu pojačane aktivnosti koje se sprovode u domenu kontrole bezbjednosti učesnika u saobraćaju.

Prihodi od kamata i ostalih naknada na date zajmove planirani su u iznosu od   
23,9 miliona KM i veći su za 2 miliona KM ili 9,3% u Prijedlogu budžeta Republike Srpske za 2024. godinu u odnosu na sredstva planirana Rebalansom budžeta Republike Srpske za 2023. godinu.

Prihodi od pružanja javnih usluga planirani su u iznosu od 33,1 miliona KM u Prijedlogu budžeta Republike Srpske za 2024. godinu i veći su za 1,6 miliona KM ili 5,2% u odnosu na sredstva planirana Rebalansom budžeta Republike Srpske za 2023. godinu.

Prihodi po osnovu ostalih naknada po raznim osnovama veći su za 1 miliona KM ili 13,2% u odnosu na sredstva planirana Rebalansom budžeta Republike Srpske za 2023. godinu.

Prihodi od naknada za šume planirani su u iznosu od 24,8 miliona KM i veći su za   
0,8 miliona KM ili 3,2% u odnosu na sredstva planirana Rebalansom budžeta Republike Srpske za 2023. godinu.

**Osnovni rizici za ostvarenje navedenih projekcija prihoda** **su**:

* Odstupanje makroekonomskih pokazatelja od projektovanih vrijednosti, s obzirom na usku povezanost ovih projekcija sa projekcijama prihoda, odnosno na stepen korelacije pojedinih vrsta prihoda sa kretanjem makroekonomskih agregata;
* Promjene politike oporezivanja u oblasti direktnih i indirektnih poreza, doprinosa i neporeskih prihoda;
* Značajnija odstupanja u kretanju koeficijenta raspodjele prihoda od indirektnih poreza između Republike Srpske i FBiH u odnosu na procijenjeni nivo;
* Veće izdvajanje prihoda od indirektnih poreza za finansiranje BiH institucija;
* Neočekivane fluktuacije na međunarodnom deviznom tržištu kroz promjene u servisiranju spoljnog duga mogu dovesti do odstupanja ostvarenih u odnosu na projektovane prihode od indirektnih poreza;
* Rad poreske administracije ima značajan uticaj na kretanje prihoda. Poreski prihodi zavise od unapređivanja poreske discipline;
* Razvoj drugih događaja (elementarne nepogode i dr.).

**Transferi između ili unutar jedinica vlasti**

Transferi između ili unutar jedinica vlasti planirani su u iznosu od 6,3 miliona KM, što predstavlja neznatno umanjenje u odnosu na sredstva planirana Rebalansom budžeta Republike Srpske za 2023. godinu, kojim je planiran iznos od 6,6 miliona KM.

**Primici za nefinansijsku imovinu**

Primici za nefinansijsku imovinu nisu planirana u 2024. godni dok su u Rebalansu budžeta Republike Srpske za 2023. godinu planirana u iznosu od 1,2 miliona KM.

**UKUPNA BUDžETSKA SREDSTVA – FOND 01**

Ukupna budžetska sredstva planirana Prijedlogom budžeta Republike Srpske za 2024. godinu, opšti fond 01, iznose 5.735,0 miliona KM, što predstavlja uvećanje od 212,0 miliona KM, odnosno 3,8% u odnosu na ista predviđena Rebalansom budžeta Republike Srpske za 2023. godinu.

Ukupna budžetska sredstva, pored ukupnih budžetskih prihoda i primitaka za nefinansijsku imovinu, uključuju i primitke u ukupnom iznosu od 1.075,3 miliona KM, koji se odnose na primitke od finansijske imovine, primitke od zaduživanja i ostale primitke.

**PRIHODI I PRIMICI BUDžETSKIH KORISNIKA OSTVARENI PO POSEBNIM PROPISIMA - FOND 02**

Pojedini budžetski korisnici, u skladu sa materijalnim propisima obavljajući nadležne aktivnosti, ostvaruju vlastite prihode, koji su klasifikovani prema fondovskoj klasifikaciji u okviru fonda 02 - Prihodi po posebnim propisima. Način trošenja prihoda ostvarenih po posebnim propisima regulisan je odredbama Zakona o izvršenju budžeta Republike Srpske za 2024. godinu, a planirani su u iznosu od 297,2 miliona KM.

**BUDžETSKI RASHODI I IZDACI ZA NEFINANSIJSKU IMOVINU**

Proces pripreme budžeta bazira se na Dokumentu okvirnog budžeta Republike Srpske za period 2024-2026. godina, koji je usvojila Vlada Republike Srpske, čime se definišu početna budžetska ograničenja za resorna ministarstva i institucije u njihovoj nadležnosti.

Procedura pripreme budžeta Republike Srpske za 2024. godinu, započela je dostavljanjem Instrukcije broj 1 budžetskim korisnicima od kojih je traženo da definišu svoje aktivnosti za tekuću godinu, prioritete koje planiraju pokrenuti u 2024. godini, kao i opcije uštede koje mogu ostvariti u 2024. godini.

Na bazi prikupljenih podataka putem Instrukcije za budžetske korisnike utvrđeni su prioritetni programi, odnosno, prioriteti potrošnje kao i ukupna budžetska sredstva bazirana na procjeni prihoda i finansiranja budžeta.

Ministarstvo finansija je pripremilo Prijedlog budžeta Republike Srpske za 2024. godinu, po hitnom postupku, uvažavajući obaveze proistekle iz zakonskih i podzakonskih akata, kao i mjera Vlade Republike Srpske.

Ukupni budžetski rashodi i izdaci za nefinansijsku imovinu u 2024. godini iznose 4.860,4 miliona KM za fond 01, a 207,6 miliona KM za fond 02.

**FUNKCIONALNA KLASIFIKACIJA RASHODA I NETO IZDATAKA ZA NEFINANSIJSKU IMOVINU**

Klasifikacija vladinih funkcija (COFOG - Classification of the Functions of the Government) proizvedena je od strane Organizacije za ekonomsku saradnju i razvoj (OECD) i objavljena od strane Odjeljenja za statistiku Ujedinjenih nacija.

Funkcionala klasifikacija predstavlja klasifikaciju socioekonomskih ciljeva koje vlade žele da postignu kroz različite vrste potrošnje.

Funkcionalana klasifikacija sastoji se od deset odjeljaka, kako slijedi: ~~i to~~:

**01 - Opšte javne usluge,**

**02 - Odbrana,**

**03 - Javni red i sigurnost,**

**04 - Ekonomski poslovi,**

**05 - Zaštita životne sredine,**

**06 - Stambeni i zajednički poslovi,**

**07 - Zdravstvo,**

**08 - Rekreacija, kultura i religija,**

**09 - Obrazovanje i**

**10 - Socijalna zaštita.**

Funkcionalna klasifikacija se primjenjuje na rashode i neto nabavku nefinansijskih sredstava. Izdaci za finansijsku imovinu i otplatu dugova, te sredstva budžetske rezerve nisu predmet razvrstavanja po funkcionalnoj klasifikaciji.

***Strukturu budžetskih rashoda i izdataka čine:***

**Rashodi za lična primanja zaposlenih** Budžetom Republike Srpske za 2024. godinu iznose 1.163,7 miliona KM, što predstavlja uvećanje od 50,5 miliona KM, odnosno 4,5% u odnosu na sredstva planirana Rebalansom budžeta Republike Srpske za 2023. godinu.

Rashodi za bruto plate su planirani u skladu sa Zakonom o platama zaposlenih u organima uprave Republike Srpske, Zakonom o platama zaposlenih u institucijama pravosuđa Republike Srpske, Zakonom o platama zaposlenih u Ministarstvu unutrašnjih poslova Republike Srpske, Zakonom o platama zaposlenih u oblasti prosvjete i kulture Republike Srpske i Zakonom o platama i naknadama sudija i tužilaca u Republici Srpskoj, te Odlukom o utvrđivanju cijene rada u iznosu od 110 KM i drugim zakonskim i podzakonskim aktima koji regulišu ovu oblast.

Prijedlogom budžeta Republike Srpske za 2024. godinu planirana su sredstva za usklađivanje platnih koficijenata zaposlenih sa visokom stručnom spremom u oblasti obrazovanja i kulture, a koji imaju platni koeficijent niži od platnog koeficijenta pete platne grupe (viši stručni saradnik sa visokom stručnom spremom) definisanog Zakonom o platama zaposlenih u organima uprave. Pomenuto usklađivanje je definisano Sporazumom o dinamici usklađivanja platnih koficijenata zaposlenih sa visokom stručnom spremom u oblasti obrazovanja i kulture Republike Srpske, potpisanog između Ministarstva prosvjete i kulture, Ministarstva za naučno tehnološki razvoj i visoko obrazovanje i Sindikata obrazovanja, nauke i kulture Republike Srpske.

U skladu sa članom 6. Zakona o platama i naknadama sudija i javnih tužilaca u Republici Srpskoj Prijedlogom budžeta Republike Srpske za 2024. godinu planirana su sredstva za povećanje plata sudija i tužilaca.

U okviru ove grupe rashoda na fondu 02 planirana su sredstva u iznosu od 8,4 miliona KM.

**Rashodi po osnovu korišćenja roba i usluga** Budžetom Republike Srpske za 2024. godinu iznose 200,3 miliona KM, što predstavlja uvećanje od 29,1 miliona KM, odnosno 17,0% u odnosu na sredstva planirana Rebalansom budžeta Republike Srpske za 2023. godinu.

Najznačajnija sredstva u okviru ove grupe rashoda se izdvajaju za rashode po osnovu utroška energije, komunalnih, komunikacionih i transportnih usluga, rashode po osnovu putovanja i smještaja, te rashode za stručne usluge.

Prijedlogom budžeta Republike Srpske za 2024. godine planirana su sredstva u okviru budžetskog korisnika Predsjednik Republike Srpske za Projekat podrške humanitarnim i društveno korisnim akcijama i pokroviteljstva i Projekat podrške za izgradnju, adaptaciju i opremanje objekata za djecu i omladinu, u ukupnom iznosu od 50,0 miliona KM, dok su sredstva na pomenutim pozicijama Rebalansom budžeta Republike Srpske za 2023. godinu, planirana u iznosu od 39,1 milion KM.

Prijedlogom budžeta Republike Srpske za 2024. godinu, u skladu sa pravilima knjigovodstvenog evidentiranja, u okviru budžetskih korisnika Đački domovi, Studentski domovi i Republički zavod za zaštitu kulturno-istorijskog i prirodnog nasljeđa, na pozicijama rashoda po osnovu korišćenja roba i usluga i izdataka za nefinansijsku imovinu, planirana su sredstva neophodna za njihovo funkcionisanje koja su do sada planirana na pozicijama transfera.

Prijedlogom budžeta Republike Srpske za 2024. godinu, u skladu sa pravilima knjigovodstvenog evidentiranja, u okviru budžetskog korisnika Vlada Republike Srpske, planirana su sredstva na poziciji rashoda za licenciranje Microsoft softvera, koji su do sada planirani na poziciji izdataka za licenciranje Microsoft softvera.

U okviru ove grupe rashoda na fondu 02 planirana su sredstva u iznosu od 24,6 miliona KM.

**Rashodi finansiranja i drugi finansijski troškovi** Budžetom Republike Srpske za 2024. godinu iznose 223,6 miliona KM, što predstavlja uvećanje od 32,7 miliona KM, odnosno   
17,2% u odnosu na sredstva planirana Rebalansom budžeta Republike Srpske za 2023. godinu.

Projekcija ove grupe rashoda je u skladu sa planom otplate ino i unutrašnjeg zaduženja, ažuriranog plana povlačenja sredstava po investicionim kreditima u 2024. godini, planiranog finansiranja budžeta za 2024. godinu, te kalendara emisija dugoročnih obveznica.

U okviru ove grupe rashoda na fondu 02 planirana su sredstva u iznosu od 0,2 miliona KM.

**Subvencije** Budžetom Republike Srpske za 2024. godinu iznose 236,5 miliona KM, što predstavlja uvećanje od 12,2 miliona KM, odnosno 5,4% u odnosu na sredstva planirana Rebalansom budžeta Republike Srpske za 2023. godinu.

Subvencije se doznačavaju isključivo proizvođačima učinaka (robe i usluga), a ne krajnjim potrošačima i imaju za cilj da utiču na obim proizvodnje, cijenu po kojoj se učinci prodaju ili nadoknadu proizvođaču po nekom drugom osnovu.

Najznačajnija sredstva u okviru ove grupe rashoda se izdvajaju za subvencije za podsticaj razvoja poljoprivrede i sela, u iznosu od 180,0 miliona KM, subvencije na ime podsticaja za povećanje plate radnika, u iznosu od 15,6 miliona KM i subvencije preduzeću „Željeznice Republike Srpske“, u iznosu od 20,0 miliona KM.

U okviru ove grupe rashoda na fondu 02 nisu planirana sredstva.

**Grantovi** Budžetom Republike Srpske za 2024. godinu iznose 142,9 miliona KM, što predstavlja umanjenje od 26,9 miliona KM, odnosno 15,8% u odnosu na sredstva planirana Rebalansom budžeta Republike Srpske za 2023. godinu.

Sredstva granta iz budžeta Republike Srpske obuhvataju tekuće i kapitalne grantove neprofitnim subjektima, kao što su organizacije i udruženja za afirmaciju porodice i zaštitu prava žena, djece, izbjeglih i raseljenih lica, boraca i osoba sa invaliditetom, organizacija i udruženja u oblasti zdravstvene i socijalne zaštite, obrazovanja, nauke, kulture, ekonomske i pravne saradnje, humanitarne, sportske i omladinske, etničke, vjerske i političke organizacije i udruženja i slično.

U okviru ove grupe rashoda najznačajnija umanjenja su u okviru Javnih investicija, u iznosu od 19,5 miliona KM i Ministarstva porodice, omladine i sporta, u iznosu od 18,1 milion KM. Najznačajnije uvećanje je u okviru Ministarstva zdravlja i socijalne zaštite, u iznosu od 9,6 miliona KM.

U okviru ove grupe rashoda na fondu 02 planirana su sredstva u iznosu od 152,8 miliona KM, od čega se 151,9 milion KM odnosi na trošenje prihoda od putarina kao vrste indirektnih poreza plaćenih na naftne derivate i koja se koriste u skladu sa propisima iz ove oblasti, a planirana su u okviru Ostale budžetske potrošnje.

**Doznake na ime socijalne zaštite koje se isplaćuju iz budžeta Republike** Budžetom Republike Srpske za 2024. godinu iznose 512,5 miliona KM, što predstavlja uvećanje od 136,3 miliona KM, odnosno 36,3% u odnosu na sredstva planirana Rebalansom budžeta Republike Srpske za 2023. godinu.

U okviru ove grupe rashoda u budžetu Republike Srpske planiraju se sredstva za sljedeće namjene: lične, porodične i civilne invalidnine, socijalnu zaštitu, borački dodatak, za rješavanje problema izbjeglica i raseljenih lica, stipendije i za prevoz učenika.

Uvećanje ove grupe rashoda je u najvećoj mjeri rezultat uvećanja doznaka za mjesečni borački dodatak, u iznosu od 126,6 miliona KM. Od januara 2024. godine planirano je da se mjesečni borački dodatak obračunava po osnovici od 3 KM po mjesecu provedenom u zoni borbenih dejstava.

Uvećane su i doznake za porodične, lične i civilne invalidnine, u ukupnom iznosu od 15,4 miliona KM.

U okviru ove grupe rashoda planirana su sredstva za pružanje finansijske pomoći nezaposlenom roditelju četvoro i više djece u Republici Srpskoj, u iznosu od 60,0 miliona KM, što je u skladu sa brojem korisnika ovog prava.

U okviru ove grupe rashoda na fondu 02 nisu planirana sredstva.

**Doznake na ime socijalne zaštite koje isplaćuju institucije obaveznog socijalnog osiguranja** Budžetom Republike Srpske za 2024. godinu iznose 1.785,0 miliona KM, što predstavlja uvećanje od 170,5 miliona KM, odnosno 10,6% u odnosu na sredstva planirana Rebalansom budžeta Republike Srpske za 2023. godinu.

Doznake po osnovu penzijskog osiguranja su planirane prema dosadašnjem kretanju broja korisnika penzija i očekivanog broja korisnika u narednom periodu, te redovnom usklađivanju penzija u 2024. godini za 9,0%.

U okviru ove grupe rashoda na fondu 02 nisu planirana sredstva.

**Rashodi po sudskim rješenjima** Budžetom Republike Srpske za 2024. godinu iznose 7,4 miliona KM, što predstavlja uvećanje od 4,5 miliona KM.

U okviru ove grupe rashoda na fondu 02 planirana su sredstva u iznosu od 0,1 milion KM.

**Transferi između različitih jedinica vlasti** Budžetom Republike Srpske za 2024. godinu iznose 358,3 miliona KM, što predstavlja umanjenje od 9,3 miliona KM, odnosno 2,5% u odnosu na sredstva planirana Rebalansom budžeta Republike Srpske za 2023. godinu.

U okviru ove grupe rashoda najznačajnija izdvajanja iz budžeta Republike Srpske su za *Fond za zdravstveno osiguranje*, a to su: Transfer Fondu zdravstvenog osiguranja u skladu sa Zakonom o zdravstvenom osiguranju, u iznosu od 132,3 miliona KM, Transfer Fondu zdravstvenog osiguranja za poseban program lijekova, u iznosu od 76,0 miliona KM, Transfer Fondu za zdravstveno osiguranje za izmirenje obaveza prema dijaliznim centrima, u iznosu od 9,0 miliona KM, Transfer Fondu za zdravstveno osiguranje za zdravstvenu zaštitu boraca, vojnih invalida, PPB i CŽR, u iznosu od 14,5 miliona KM, Transfer Fondu za zdravstveno osiguranje za zdravstvenu zaštitu izbjeglica, raseljenih lica i povratnika, u iznosu od 0,1 milion KM, Transfer Fondu za zdravstveno osiguranje za vantjelesnu oplodnju, u iznosu od 3,5 miliona KM, Transfer Fondu zdravstvenog osiguranja za dijagnostičku proceduru (NIPT test), u iznosu od 9,0 miliona KM i Transfer Fondu za zdravstveno osiguranje za unapređenje zdravstvene zaštite, u iznosu od 1,6 miliona KM.

U skladu sa Zakonom o socijalnoj zaštiti, planirana su sredstva u iznosu od 40,0 miliona KM, kao transfer jedinicama lokalne samouprave, a sufinansiraju se prava na novčanu pomoć i prava na dodatak za pomoć i njegu drugog lica (prava koja se u visini od 50% planiraju u budžetu Republike Srpske, a 50% u budžetu jedinica lokalne samouprave), te zdravstveno osiguranje korisnika navedenih prava i finansiranje prava na podršku u izjednačavanju mogućnosti djece i omladine sa smetnjama u razvoju.

Na poziciji *Transfer Fondu dječije zaštite*, planiran je iznos od 40,0 miliona KM, a odnosi se na finansiranje prava iz Zakona o dječijoj zaštiti. Pored toga, planiran je i Transfer Fondu dječije zaštite u iznosu od 0,9 miliona KM za finansiranje prava pronatalitetnog dodatka koji ostvaruje majka sa prebivalištem u Republici Srpskoj za svako trećerođeno i četvororođeno dijete, bez obzira na materijalni status porodice i mjesto rođenja djeteta.

U okviru ove grupe rashoda planiran je i *Transfer Fondu solidarnosti za dijagnostiku i liječenje oboljenja, stanja i povreda djece u inostranstvu*, u iznosu od 0,6 miliona KM, u skladu sa članom 6. Zakona o Fondu solidarnosti za dijagnostiku i liječenje oboljenja, stanja i povreda djece u inostranstvu, kojim je definisano i da Fond prikuplja sredstva iz budžeta Republike Srpske, u iznosu od 0,025% ostvarenih poreskih i neporeskih prihoda u prethodnoj fiskalnoj godini, umanjenih za iznos doprinosa za socijalno osiguranje.

U okviru ove grupe rashoda planiran je dio sredstava po osnovu Programa socijalnog zbrinjavanja radnika koji se uplaćuje Zavodu za zapošljavanje Republike Srpske, u iznosu od   
0,1 milion KM, od ukupno 6,1 miliona KM koja su planirana za navedeni Program, u skladu sa pravilima knjigovodstvenog evidetiranja.

U okviru ove grupe rashoda na fondu 02 nisu planirana sredstva.

**Transferi unutar iste jedinice vlasti** Budžetom Republike Srpske za 2024. godinu iznose 57,7 miliona KM, što predstavlja umanjenje od 5,1 milion KM, odnosno 8,1% u odnosu na sredstva planirana Rebalansom budžeta Republike Srpske za 2023. godinu.

Prijedlogom budžeta Republike Srpske za 2024. godinu nisu planirana sredstva na poziciji Transfer unutar iste jedinice vlasti – Komepenzacioni fond Republike Srpske. U okviru ove grupe rashoda nisu planirana sredstva u okviru Javnih investicija.

U okviru ove grupe rashoda planiran je dio sredstava po osnovu Programa socijalnog zbrinjavanja radnika, u iznosu od 6,0 miliona KM, od ukupno 6,1 milion KM, koja su planirana za navedeni Program.

Prijedlogom budžeta Republike Srpske za 2024. godinu, u skladu sa pravilima knjigovodstvenog evidentiranja, u okviru budžetskih korisnika Đački domovi, Studentski domovi i Republički zavod za zaštitu kulturno-istorijskog i prirodnog nasljeđa, na pozicijama rashoda po osnovu korišćenja roba i usluga i izdataka za nefinansijsku imovinu, planirana su sredstva neophodna za njihovo funkcionisanje koja su do sada planirana na pozicijama transfera.

U okviru ove grupe rashoda na fondu 02 planirana su sredstva u iznosu od 0,1 miliona KM.

**Izdaci za nefinansijsku imovinu** Budžetom Republike Srpske za 2024. godinu iznose 162,6 miliona KM, što predstavlja umanjenje od 20,0 miliona KM, odnosno 11,0% u odnosu na sredstva planirana Rebalansom budžeta Republike Srpske za 2023. godinu.

Planirano umanjenje je u najvećoj mjeri rezultat umanjenja ove vrste rashoda u okviru Javnih investicija, u iznosu od 5,0 miliona KM i u okviru Ministarstva zdravlja i socijalne zaštite, u iznosu od 18,6 miliona KM.

Prijedlogom budžeta Republike Srpske za 2024. godinu, u skladu sa pravilima knjigovodstvenog evidentiranja, u okviru budžetskih korisnika Đački domovi, Studentski domovi i Republički zavod za zaštitu kulturno-istorijskog i prirodnog nasljeđa, na pozicijama rashoda po osnovu korišćenja roba i usluga i izdataka za nefinansijsku imovinu, planirana su sredstva neophodna za njihovo funkcionisanje koja su do sada planirana na pozicijama transfera.

Prijedlogom budžeta Republike Srpske za 2024. godinu, u skladu sa pravilima knjigovodstvenog evidentiranja, u okviru budžetskog korisnika Vlada Republike Srpske, planirana su sredstva na poziciji rashoda za licenciranje Microsoft softvera, a koji su do sada planirani na poziciji izdataka za licenciranje Microsoft softvera.

U okviru ove grupe rashoda na fondu 02 planirana su sredstva u iznosu od 21,6 miliona KM, od toga u okviru Republičke uprave civilne zaštite 6,5 miliona KM, Ministarstva unutrašnjih poslova 3,1 miliona KM, Osnovne škole 0,5 miliona KM, Đački domovi 0,5 miliona KM, Institucije specijalnog i umjetničkog obrazovanja 0,4 miliona KM, Kazneno - popravni zavod Banja Luka 0,7 miliona KM, Kazneno - popravni zavod Foča 1,6 miliona KM, Kazneno - popravni zavod Bijeljina 0,4 miliona KM, Kazneno - popravni zavod Istočno Sarajevo 1,0 miliona KM, Univerzitet u Banjoj Luci 2,0 miliona KM i Univerzitet u Istočnom Sarajevu 2,7 miliona KM.

**Izdaci za finansijsku imovinu** Budžetom Republike Srpske za 2024. godinu iznose 0,4 miliona KM, što predstavlja umanjenje od 0,8 miliona KM, u odnosu na sredstva planirana Rebalansom budžeta Republike Srpske za 2023. godinu.

U okviru ove grupe rashoda na fondu 02 nisu planirana sredstva.

**Izdaci za otplatu dugova** Budžetom Republike Srpske za 2024. godinu iznose 821,9 miliona KM.

Projekcija ovih izdataka je u skladu sa planom otplate ino i unutrašnjeg zaduženja, ažuriranog plana povlačenja sredstava po investicionim kreditima u 2024. godini, planiranog finansiranja Budžeta Republike Srpske za 2024. godinu, kalendara emisija dugoročnih obveznica, te očekivanog kretanja kamatnih stopa i deviznih kurseva u narednom periodu.

U okviru ove grupe rashoda na fondu 02 nisu planirana sredstva.

**Ostali izdaci** Budžetom Republike Srpske za 2024. godinu iznose 52,3 miliona KM, što predstavlja umanjenje od 2,6 miliona KM, odnosno 4,8% u odnosu na sredstva planirana Rebalansom budžeta Republike Srpske za 2023. godinu.

U okviru ove grupe izdataka planirana su sredstva za evidentiranje izdataka po osnovu poreza na dodatu vrijednost, izdataka za otplatu neizmirenih obaveza iz ranijih godina, izdataka po osnovu povrata javnih prihoda, kao i ostalih izdataka iz transakcija sa drugim jedinicama vlasti u okviru kojih se planiraju i izdaci za naknade plata za bolovanja koji se refundiraju od fondova obaveznog socijalnog osiguranja.

U okviru ove grupe izdataka prikazani su ostali izdaci iz transakcija sa drugim jedinicama vlasti, u iznosu od 23,5 miliona KM, koji se odnose na bolovanja preko 30 dana i porodiljsko odsustvo i refundiraju se od fondova obaveznog socijalnog osiguranja.

U okviru ove grupe rashoda na fondu 02 planirana su sredstva u iznosu od 89,7 miliona KM. Najveći iznos sredstava, odnosno 87,0 miliona KM, odnosi se na sredstva koja po osnovu prikupljenih depozita koriste osnovni sudovi, okružni sudovi i okružni privredni sudovi, u skladu sa propisima iz ove oblasti.

**Budžetska rezerva** Budžetom Republike Srpske za 2024. godinu iznosi 9,6 miliona KM, što je u skladu sa članom 44. Zakona o budžetskom sistemu Republike Srpske („Službeni glasnik Republike Srpske“, broj: 121/12, 52/14, 103/15 i 15/16), kojim je definisano da se budžetska rezerva planira u iznosu do 2,5% od ukupno planiranih budžetskih prihoda umanjenih za planirane grantove za tekuću fiskalnu godinu.

**FINANSIRANjE**

**Finansiranje planirano u budžetu Republike Srpske za 2024. godinu iznosi ukupno 1.040,9 miliona KM, što je za 219,3 miliona KM manje u odnosu na finansiranje planirano u Rebalansu budžeta Republike Srpske za 2023. godinu, kada je isto iznosilo 1.260,2 miliona KM.**

Finansiranje planirano budžetom Republike Srpske za 2024. godinu razlikuje se u odnosu na finansiranje planirano Rebalansom budžeta Republike Srpske za 2023. godinu u sljedećem:

* primici od naplate datih zajmova iznose 82,9 miliona KM i niži su za 9,1 milion KM,
* primici od finansijske imovine iz transakcija sa drugim jedinicama vlasti iznose 5,5 miliona KM i niži su za 1,1 milion KM,
* primici od dugoročnog zaduživanja iznose 952,5 miliona KM (od čega 951,7 miliona KM u skladu sa Odlukom o dugoročnom zaduživanju Republike Srpske za 2024. godinu, te 0,8 miliona KM u skladu sa Odlukom o prihvatanju zaduženja Republike Srpske kod Svjetske banke za Projekat oporavka i podrške firmama/poslovnim subjektima, a koju je Narodna skupština Republike Srpske usvojila u 2021. godini) i niži su za 127,2 miliona KM, pri čemu su primici od dugoročnog zaduživanja na domaćem tržištu niži za 468,5 miliona KM i iznose 141,7 miliona KM, dok su primici od dugoročnog zaduživanja na inostranom tržištu viši za 341,3 miliona KM i iznose 810,8 miliona KM,
* primici od kratkoročnog zaduživanja, putem izdavanja trezorskih zapisa, su niži za 81,8 miliona KM, te je predviđeno da na kraju 2024. godine kratkoročni dug bude jednak nuli.

**UKUPNI BUDžETSKI RASHODI I IZDACI**

Ukupni budžetski rashodi i izdaci, uključujući i otplatu dugova za 2024. godinu, iznose 5.735,0 miliona KM, što predstavlja uvećanje od 212,0 miliona KM, odnosno 3,8% u odnosu na sredstva planirana Rebalansom budžeta Republike Srpske za 2023. godinu, dok ukupni budžetski rashodi i izdaci planirani na fondu 02 iznose 297,2 miliona KM.

**VI EKONOMSKA OPRAVDANOST DONOŠENjA BUDžETA**

Za realizaciju Prijedloga budžeta Republike Srpske za 2024. godinu obezbijeđena su sredstva u iznosu od 5.735,0 miliona KM na fondu 01, a u iznosu od 297,2 miliona KM na fondu 02.