**REPUBLIKA SRPSKA**

**VLADA**

**PRIJEDLOG**

**ZAKON**

**O PROIZVODNJI NAORUŽANJA I VOJNE OPREME**

**U REPUBLICI SRPSKOJ**

**Banja Luka, novembar 2023. godine**

**Prijedlog**

**ZAKON**

**O PROIZVODNJI NAORUŽANJA I VOJNE OPREME**

**U REPUBLICI SRPSKOJ**

**GLAVA I**

**OSNOVNE ODREDBE**

Član 1.

Ovim zakonom uređuju se proizvodnja naoružanja i vojne opreme kao djelatnost od strateškog interesa, uslovi za pribavljanje saglasnosti za proizvodnju naoružanja i vojne opreme, obaveze proizvođača, druga pitanja od značaja za proizvodnju naoružanja i vojne opreme, kao i nadzor nad primjenom ovog zakona.

Član 2.

Cilj ovog zakona je unapređenje i razvoj u oblasti proizvodnje naoružanja i vojne opreme, kao i kontrola privrednih društava koja posluju u namjenskoj industriji.

Član 3.

(1) Na postupak pribavljanja saglasnosti za proizvodnju naoružanja i vojne opreme shodno se primjenjuju odredbe zakona kojim se uređuje opšti upravni postupak.

(2) Gramatički izrazi upotrijebljeni u ovom zakonu za označavanje muškog i ženskog roda podrazumijevaju oba pola.

**GLAVA II**

**PROIZVODNJA NAORUŽANJA I VOJNE OPREME**

Član 4.

Naoružanje i vojna oprema, u smislu ovog zakona, obuhvata oružana, ubojna i tehnička sredstva, kao i sredstva i sastavne dijelove namijenjene za opremanje, upotrebu, rukovanje, čuvanje, skladištenje, održavanje i nadzor oružanih, ubojnih i tehničkih sredstava, a koji su utvrđeni u Odluci o zajedničkoj listi oružja i vojne opreme.

Član 5.

(1) Odredbe ovog zakona primjenjuju se i na proizvodnju „B“ materije koja se odnosi na eksplozive i pirotehničke materijale, koji su navedeni u Odluci o zajedničkoj listi oružja i vojne opreme.

(2) Eksplozivi su svako eksplozivno sredstvo koje uključuje eksplozive visokorazorne moći, niskoeksplozivna goriva, raketne motore i pojačivače, detonatore, upaljače, inicijalne kapisle i pripaljivače, inicijalna sredstva, uključujući i barut, upaljače za granate i sve druge tipove projektila, mina i bombi.

(3) Pirotehnički materijali su mješavina hemikalija koje, kad se zapale, reaguju egzotermički i proizvode svjetlost, toplotu, zvuk ili gas, a budući da im je vrijeme sagorijevanja poznato, mogu se upotrijebiti i za usporavanje vatrenog lanca, pri čemu pogonska goriva i eksplozivi nisu pirotehnička sredstva.

Član 6.

(1) Proizvodnja naoružanja i vojne opreme je djelatnost od strateškog interesa za Republiku Srpsku (u daljem tekstu: Republika) koja obuhvata dizajniranje novih sredstava i sistema naoružanja i vojne opreme, razvoj prototipova, projektovanje i konstruisanje, maloserijsku i serijsku proizvodnju, istraživanje, modernizaciju i razvoj naoružanja i tehnologije za proizvodnju naoružanja i vojne opreme, vojnu standardizaciju, verifikaciju, sistem obezbjeđenja kvaliteta, kontrolu kvaliteta, izradu dijelova i remont naoružanja i vojne opreme.

(2) Remont naoružanja i vojne opreme obuhvata planiranje, održavanje ispravnosti i otklanjanje neispravnosti, uključujući demilitarizaciju i utilizaciju, izradu, zamjenu i kompletiranje dijelova kroz srednji i generalni remont, reviziju i modifikaciju, kao i kvalitativni prijem remontovanih sredstava naoružanja i vojne opreme.

(3) Demilitarizacija, u smislu ovog zakona, je posao kojim se naoružanje i vojna oprema onesposobljava za svrhu za koju je bila izvorno namijenjena, radi daljeg njenog korišćenja u civilne svrhe ili potpunog uništenja, a obuhvata dekomponovanje naoružanja i vojne opreme, transport, skladištenje, prebrojavanje, postupke trajne deformacije i uništavanje naoružanja i vojne opreme i njenih komponenti.

(4) Utilizacija je radnja kojom se naoružanje i vojna oprema iz primarnog oblika delaboracijom i specijalnim tehnološkim postupkom prevodi u drugi oblik naoružanja i vojne opreme.

(5) Kapaciteti za proizvodnju naoružanja i vojne opreme su objekti, laboratorije, posebno uređen prostor, specijalni alati i pribor, proizvodna, mjerna i druga oprema namijenjena za istraživanje, razvoj, ispitivanje, izradu, remont, čuvanje i skladištenje naoružanja i vojne opreme, a na koja se primjenjuju posebna pravila postupanja i raspolaganja u miru, vanrednoj situaciji, vanrednom ili ratnom stanju, odnosno stanju neposredne ratne opasnosti.

(6) Tehnička dokumentacija za proizvodnju naoružanja i vojne opreme su konstrukciona i tehnološka dokumentacija, dokumentacija za softver, konstrukciona dokumentacija za specijalne alate, tehnološke procedure i instrukcije, propisi o kvalitetu proizvoda, dokumentacija za ispitivanje naoružanja i vojne opreme, dokumentacija za upotrebu i održavanje sredstava, tehnički uslovi za modifikaciju, remontna dokumentacija, tablice gađanja, standardi, dokumentacija za kodifikaciju, metrologiju, te druga dokumentacija za proizvodnju naoružanja i vojne opreme.

Član 7.

Ministarstvo privrede i preduzetništva (u daljem tekstu: Ministarstvo), u primjeni ovog zakona, obavlja sljedeće poslove:

1) preduzima propisane radnje u postupku davanja saglasnosti za proizvodnju naoružanja i vojne opreme (u daljem tekstu: saglasnost),

2) priprema propise i strateške dokumente u oblasti namjenske industrije,

3) prati rad i sarađuje sa privrednim društvima u oblasti namjenske industrije,

4) obavlja nadzor nad radom privrednih društva u oblasti namjenske industrije, kao i druge poslove iz ove oblasti.

**GLAVA III**

**PRAVA I OBAVEZE PROIZVOĐAČA NAORUŽANJA I VOJNE OPREME**

Član 8.

(1) Proizvođač je akcionarsko društvo ili društvo sa ograničenom odgovornošću sa sjedištem u Republici koje je registrovano za obavljanje djelatnosti iz oblasti proizvodnje naoružanja i vojne opreme.

(2) Ulog stranog pravnog ili fizičkog lica u osnovnom kapitalu proizvođača može biti najviše do 49% njegovog osnovnog kapitala.

(3) Izuzetno od stava 2. ovog člana, Vlada Republike Srpske (u daljem tekstu: Vlada) može donijeti odluku da procenat uloga stranog pravnog ili fizičkog lica u osnovnom kapitalu proizvođača bude viši od 49% osnovnog kapitala tog proizvođača.

(4) Proizvođač organizuje kapacitete za proizvodnju naoružanja i vojne opreme u sistem koji predstavlja proizvodno-tehnološku cjelinu za obavljanje djelatnosti za koju je data saglasnost.

(5) Proizvođač donosi planove izgradnje, korišćenja, modernizacije i rekonstrukcije kapaciteta za proizvodnju naoružanja i vojne opreme u skladu sa potrebama tržišta i planovima razvoja i opremanja vojnih i policijskih snaga.

Član 9.

(1) Proizvođač obavlja djelatnost proizvodnje naoružanja i vojne opreme u skladu sa tehničkom dokumentacijom za proizvodnju određenog naoružanja i vojne opreme i standardima koji se primjenjuju u proizvodnji naoružanja i vojne opreme.

(2) Naoružanje i vojna oprema za potrebe izvoza može se proizvoditi prema tehničkoj dokumentaciji stranog kupca, kao i tehničkoj dokumentaciji i standardima usaglašenim sa stranim kupcem.

(3) Proizvođač nanosi oznake na naoružanje i vojnu opremu u skladu sa posebnim propisima kojima se uređuje označavanje naoružanja i vojne opreme.

Član 10.

(1) Proizvođač je dužan da na odgovarajući i pouzdan način obezbijedi čuvanje naoružanja i vojne opreme sa pratećom tehničkom dokumentacijom, kao i da preduzme mjere na sprečavanju njihovog nestanka, oštećenja ili neovlašćenog korišćenja.

(2) Dužnosti iz stava 1. ovog člana odnose se i na kooperanta, a za njegovo postupanje odgovoran je i proizvođač.

(3) U slučaju nestanka, oštećenja ili neovlašćenog korišćenja naoružanja i vojne opreme, proizvođač i kooperant u obavezi su da bez odgađanja o tome obavijeste ministarstvo nadležno za poslove unutrašnjih poslova i Ministarstvo.

Član 11.

Proizvođač je dužan propisati i sprovoditi kompletan sistem obezbjeđenja kvaliteta proizvodnje naoružanja i vojne opreme iz okvira proizvodnog programa.

Član 12.

(1) Proizvođač je dužan da obezbijedi zaštitu i bezbjednost sljedećih resursa, i to:

1) zaposlenih,

2) kapaciteta za proizvodnju naoružanja i vojne opreme,

3) poslovnih podataka, tehnoloških informacija i tehničke dokumentacije,

4) prometa, finansijskih transakcija i skladištenja,

5) istraživanja i razvoja naoružanja i vojne opreme,

6) poslovnih odnosa prema inostranstvu.

(2) Zaštitu i bezbjednost resursa iz stava 1. ovog člana proizvođač obezbjeđuje planiranjem, organizovanjem i sprovođenjem svih neophodnih aktivnosti koje obavezno obuhvataju izradu sljedećih dokumenata:

1) uputstava za sprovođenje propisanih mjera fizičko-tehničke zaštite i osiguranja zaposlenih, kapaciteta za proizvodnju naoružanja i vojne opreme, kao i bezbjednosti i zaštite prometa i skladištenja naoružanja i vojne opreme,

2) akata iz oblasti zaštite na radu, zaštite životne sredine, zaštite od požara i protiveksplozivne zaštite,

3) planova organizovanja i sprovođenja mjera i postupaka osiguranja i zaštite tajnih podataka,

4) uputstava o vođenju evidencije o ugovorima sa kooperantima i kupcima u zemlji i inostranstvu,

5) elaborata o bezbjednom skladištenju „B“ materije i kontrole njenog potpunog utroška,

6) uputstava o zaštiti poslovnih, finansijskih i drugih informacija u vezi sa proizvodnjom naoružanja i vojne opreme.

(3) Tajnim podacima u vezi sa proizvodnjom naoružanja i vojne opreme smatraju se:

1) planovi proizvodnje naoružanja i vojne opreme i njihova realizacija,

2) tehnička dokumentacija i tehnološki postupak proizvodnje naoružanja i vojne opreme,

3) kapaciteti za proizvodnju naoružanja i vojne opreme,

4) programi istraživanja i razvoja naoružanja i vojne opreme,

5) uvoz i izvoz naoružanja i vojne opreme.

(4) Proizvođač i kooperant dužni su da čuvaju tajne podatke iz stava 3. ovog člana u skladu sa planom zaštite tajnih podataka.

(5) Kapaciteti iz stava 3. tačka 3) ovog člana koji se koriste i za civilni program proizvodnje ne smatraju se tajnim podacima.

Član 13.

(1) Proizvođač može na osnovu zaključenog ugovora o kooperaciji prenijeti dio svojih prava i obaveza za proizvodnju naoružanja i vojne opreme na kooperante.

(2) Kooperant proizvođača je pravno lice sa sjedištem u Republici koje, na osnovu ugovora o kooperaciji, za potrebe proizvođača vrši djelatnost proizvodnje podsklopova i dijelova naoružanja, odnosno vrši usluge u oblasti proizvodnje naoružanja i vojne opreme, koje po svom obimu i složenosti ne zahtijevaju pribavljanje saglasnosti.

(3) Ugovor o kooperaciji sadrži odredbe o zaštiti tajnosti podataka, ako se proizvodnja naoružanja i vojne opreme vrši za potrebe vojnih i policijskih snaga.

(4) Za vrijeme trajanja ugovora o kooperaciji, proizvođač je dužan da kontroliše kooperanta u izvršenju prenesenih obaveza u proizvodnji naoružanja i vojne opreme.

(5) Ministarstvo ima pravo da vrši nadzor nad radom kooperanta u vezi sa obavezama koje je proizvođač prenio na njega.

(6) Izuzetno od stava 2. ovog člana, kooperant proizvođača može biti i pravno lice sa sjedištem van teritorije Republike, ako proizvođač ne može angažovati odgovarajućeg kooperanta u Republici.

Član 14.

Proizvođač je dužan da vodi i trajno čuva evidenciju proizvedenog naoružanja i vojne opreme koja sadrži podatke o vrsti, količini, serijskim brojevima, oznakama serija, kupcima i datumima isporuka, kao i drugim podacima neophodnim za jednoznačnu identifikaciju.

**GLAVA IV**

**POSTUPAK DAVANJA I UKIDANJA SAGLASNOSTI ZA PROIZVODNJU NAORUŽANJA I VOJNE OPREME**

Član 15.

(1) Proizvodnju naoružanja i vojne opreme može obavljati proizvođač koji posjeduje:

1) rješenje o davanju saglasnosti, koje donosi Vlada,

2) rješenje o upisu u Registar proizvođača naoružanja i vojne opreme (u daljem tekstu: Registar proizvođača), koje donosi ministar privrede i preduzetništva (u daljem tekstu: ministar),

3) dozvolu za proizvodnju naoružanja i vojne opreme, koja se pribavlja u skladu sa posebnim propisima.

(2) Vlada daje saglasnost poslije registracije proizvođača kod nadležnog registarskog suda.

Član 16.

Za pribavljanje rješenja o davanju saglasnosti proizvođač je dužan da ispunjava sljedeće uslove:

1) da je registrovan kod nadležnog registarskog suda,

2) da ispunjava strukturu vlasništva iz člana 8. st. 2. i 3. ovog zakona,

3) da ima odgovarajuće kadrove i kapacitete za proizvodnju naoružanja i vojne opreme iz člana 6. stav 5. ovog zakona,

4) da vlasnik sa najvećim učešćem u osnovnom kapitalu proizvođača i lice ovlašćeno za zastupanje proizvođača nisu pravosnažno osuđeni za krivično djelo i da se protiv njih ne vodi krivični postupak.

Član 17.

(1) Proizvođač putem Ministarstva podnosi Vladi zahtjev za saglasnost, uz koji dostavlja dokaze o ispunjenosti uslova iz člana 16. ovog zakona.

(2) Izuzetno od stava 1. ovog člana, za proizvođača koji je otpočeo sa proizvodnjom naoružanja i vojne opreme prije stupanja na snagu ovog zakona, ministar po službenoj dužnosti donosi rješenje o upisu proizvođača u Registar proizvođača.

(3) U slučaju iz stava 2. ovog člana, ne pribavljaju se dokazi o ispunjenosti uslova iz člana 16. ovog zakona.

(4) Ministar donosi pravilnik kojim se propisuju sadržaj zahtjeva za davanje saglasnosti, dokumenti kojima se potvrđuje ispunjenost uslova za pribavljanje saglasnosti, kao i ostale radnje u postupku pribavljanja saglasnosti za proizvodnju naoružanja i vojne opreme.

Član 18.

(1) Nakon podnošenja zahtjeva Ministarstvo utvrđuje da li je zahtjev podnijelo ovlašćeno lice, da li zahtjev sadrži sve propisane elemente, kao i da li su uz zahtjev priloženi svi propisani dokazi.

(2) Ministarstvo razmatra dostavljene dokaze o ispunjenosti uslova iz člana 16. ovog zakona, a u vezi sa njima može zatražiti i mišljenje drugih organa.

(3) Ukoliko je zahtjev nerazumljiv ili nepotpun, Ministarstvo poziva podnosioca zahtjeva da u ostavljenom roku dostavi potrebne dokumente ili podatke.

(4) Ako se u ostavljenom roku ne otklone nedostaci, takav zahtjev se zaključkom odbacuje kao neuredan.

(5) Ako se utvrdi da su ispunjeni uslovi iz člana 16. ovog zakona, Ministarstvo dostavlja Vladi na razmatranje prijedlog rješenja o davanju saglasnosti.

(6) Rješenje iz stava 5. ovog člana obavezno sadrži vrstu i poslove iz oblasti naoružanja i vojne opreme za koje se daje saglasnost.

(7) Saglasnost za proizvodnju nije vremenski ograničena i vrijedi dok proizvođač ispunjava uslove za proizvodnju naoružanja i vojne opreme utvrđene ovim zakonom ili do prestanka obavljanja djelatnosti u oblasti proizvodnje naoružanja i vojne opreme.

(8) Ako se utvrdi da nisu ispunjeni uslovi iz člana 16. ovog zakona, ministar donosi rješenje kojim se odbija zahtjev za davanje saglasnosti.

(9) Protiv akata iz st. 4, 5. i 8. ovog člana nije dopuštena žalba, ali se može pokrenuti upravni spor kod nadležnog suda.

Član 19.

(1) Nakon donošenja rješenja o davanju saglasnosti, kao i u slučaju iz člana 17. stav 2. ovog zakona, ministar po službenoj dužnosti donosi rješenje o upisu proizvođača u Registar proizvođača.

(2) Ministar donosi pravilnik kojim se uređuju sadržaj i način vođenja Registra proizvođača.

Član 20.

(1) Kada Vlada donese rješenje o davanju saglasnosti, proizvođač je dužan da pribavi dozvolu o proizvodnji naoružanja i vojne opreme u skladu sa posebnim propisima.

(2) Nakon pribavljanja dozvole iz stava 1. ovog člana, proizvođač može otpočeti sa poslovanjem u oblasti proizvodnje naoružanja i vojne opreme.

(3) Obaveza pribavljanja dozvole iz stava 1. ovog člana ne odnosi se na proizvođače koji su tu dozvolu pribavili prije stupanja na snagu ovog zakona.

Član 21.

(1) U toku proizvodnje naoružanja i vojne opreme proizvođač je dužan da pribavi saglasnost Vlade prije donošenja poslovne odluke u sljedećim slučajevima:

1) promjene ili dopune poslova iz oblasti naoružanja i vojne opreme za koju je data saglasnost,

2) promjene oblika organizovanja,

3) statusne promjene,

4) prestanka obavljanja djelatnosti proizvodnje naoružanja i vojne opreme.

(2) Za slučajeve iz stava 1. ovog člana sprovodi se postupak davanja saglasnosti i upisa u Registar proizvođača u skladu sa odredbama ovog zakona i na osnovu njega donesenih podzakonskih akata.

(3) U slučaju promjene poslovnog imena i sjedišta proizvođač je dužan da, najkasnije u roku od 15 dana od dana donošenja sudskog rješenja, o promjeni obavijesti Ministarstvo radi upisa novih podataka u Registar proizvođača.

Član 22.

(1) Vlada ukida datu saglasnost u slučajevima:

1) ako se naknadno utvrdi da je proizvođač dostavio netačne podatke ili lažne isprave u postupku pribavljanja saglasnosti,

2) ako se proizvođaču izrekne zaštitna mjera zabrane obavljanja djelatnosti,

3) ako proizvođač ne dopusti sprovođenje nadzora,

4) ako proizvođač prestane da ispunjava uslove za obavljanje proizvodnje naoružanja i vojne opreme,

5) ako proizvođač prestane sa obavljanjem djelatnosti u oblasti proizvodnje naoružanja i vojne opreme,

6) ako proizvođač ili njegov vlasnik sa najvećim učešćem u osnovnom kapitalu ili lice ovlašćeno za zastupanje proizvođača bude pravosnažno osuđeno za krivično djelo.

(2) Na osnovu ukidanja saglasnosti iz stava 1. ovog člana, ministar donosi rješenje o brisanju proizvođača, koje se upisuje u Registar proizvođača.

**GLAVA V**

**NADZOR**

Član 23.

(1) Ministarstvo vrši nadzor nad sprovođenjem odredaba ovog zakona i propisa donesenih na osnovu njega.

(2) U toku nadzora provjerava se da li proizvođač i kooperant ispunjavaju obaveze koje se odnose na kadrove i kapacitete za proizvodnju naoružanja i vojne opreme i kadrovsku osposobljenost zaposlenih, sprovođenje aktivnosti za obezbjeđenje kvaliteta proizvodnje naoružanja i vojne opreme, zaštite i bezbjednosti i druge uslove i zahtjeve iz ovog zakona.

(3) Subjekt nadzora obavezan je da službeniku Ministarstva dozvoli i omogući nesmetano vršenje nadzora, da daje obavještenja i stavlja na uvid dokumente, odnosno podatke koji su potrebni za vršenje nadzora i obezbijedi uslove neophodne za nesmetan rad i utvrđivanje činjeničnog stanja.

Član 24.

(1) U vršenju nadzora Ministarstvo preduzima sljedeće radnje:

1) predlaže preventivne mjere s ciljem sprečavanja povrede zakona i drugih propisa,

2) pregleda kapacitete za proizvodnju naoružanja i vojne opreme,

3) pregleda opšte i pojedinačne akte, evidencije, poslovnu i drugu dokumentaciju koja je od značaja za vršenje nadzora,

4) utvrđuje identitet lica, kao i druge činjenice i okolnosti koje su od interesa za vršenje nadzora,

5) uzima u postupak podneske građana, privrednih subjekata, institucija i drugih pravnih lica, kao i da o svom postupanju obavještava podnosioca podneska,

6) uzima izjave od odgovornih i drugih lica u postupku nadzora,

7) sačini zapisnik o rezultatima nadzora,

8) donese rješenje nakon izvršenog nadzora,

9) preduzima i druge radnje i mjere za koje je ovlašćen ovim zakonom.

(2) Ako se prilikom vršenja nadzora utvrdi da su prekršene odredbe ovog zakona ili propisa donesenih na osnovu njega, Ministarstvo ima ovlašćenje da:

1) naredi preduzimanje odgovarajućih mjera i radnji radi otklanjanja utvrđenih nepravilnosti ili nedostataka u roku koji odredi,

2) naredi da se dostavi potrebna dokumentacija i podaci u roku koji odredi,

3) naredi prinudno otvaranje objekta radi vršenja nadzora,

4) naredi zabranu obavljanja djelatnosti proizvodnje naoružanja i vojne opreme,

5) podnese zahtjev za pokretanje prekršajnog postupka,

6) podnese izvještaj nadležnom organu za učinjeno krivično djelo,

7) preduzme druge mjere i radnje za koje su ovim zakonom i drugim propisom ovlašćeni.

(3) Ministar donosi pravilnik kojim se uređuju postupak i način vršenja nadzora u oblasti proizvodnje naoružanja i vojne opreme.

**GLAVA VI**

**KAZNENE ODREDBE**

Član 25.

(1) Novčanom kaznom od 15.000 KM do 75.000 KM kazniće se za prekršaj privredno društvo, ako:

1) dostavi lažne dokaze o ispunjenosti uslova za pribavljanje saglasnosti (član 17. stav 1),

2) otpočne sa poslovanjem u oblasti proizvodnje naoružanja i vojne opreme bez dozvole za proizvodnju naoružanja i vojne opreme (član 20. stav 2),

3) ne dozvoli ili ne omogući vršenje nadzora ili ne pruži obavještenja i ne stavi na uvid isprave, odnosno podatke koji su potrebni za vršenje nadzora, ili ne obezbijedi uslove neophodne za nesmetan rad i utvrđivanje činjeničnog stanja (član 23. stav 3).

(2) Za radnje iz stava 1. ovog člana kazniće se za prekršaj i odgovorno lice u privrednom društvu, novčanom kaznom od 2.000 KM do 10.000 KM.

Član 26.

(1) Novčanom kaznom od 4.000 KM do 20.000 KM kazniće se za prekršaj privredno društvo, ako:

1) ne čuva naoružanje i vojnu opremu sa pratećom tehničkom dokumentacijom (član 10. stav 1),

2) ne obavijesti ministarstvo nadležno za poslove unutrašnjih poslova i Ministarstvo u slučaju nestanka, oštećenja ili neovlašćenog korišćenja naoružanja i vojne opreme (član 10. stav 3),

3) ne izradi jedan ili više dokumenata kojima se obezbjeđuje zaštita i bezbjednost resursa (član 12. stav 2),

4) ne čuva tajne podatke u vezi sa proizvodnjom naoružanja i vojne opreme (član 12. stav 4),

5) ne kontroliše kooperanta za vrijeme trajanja ugovora o kooperaciji (član 13. stav 4),

6) ne vodi ili ne čuva trajno evidenciju proizvedenog naoružanja i vojne opreme (član 14),

7) bez saglasnosti Vlade donese poslovnu odluku u slučajevima promjene ili dopune poslova iz oblasti naoružanja i vojne opreme za koju je data saglasnost, promjene oblika organizovanja, statusne promjene i prestanka obavljanja djelatnosti proizvodnje naoružanja i vojne opreme (član 21. stav 1),

8) ne obavijesti Ministarstvo u roku od 15 dana od dana donošenja sudskog rješenja o promjeni poslovnog imena i sjedišta (član 21. stav 3).

(2) Za radnje iz stava 1. ovog člana kazniće se za prekršaj i odgovorno lice u privrednom društvu, novčanom kaznom od 1.000 KM do 5.000 KM.

**GLAVA VII**

**PRELAZNA I ZAVRŠNA ODREDBA**

Član 27.

Ministar će u roku od 60 dana od dana stupanja na snagu ovog zakona donijeti sljedeće podzakonske akte:

1) Pravilnik o postupku pribavljanja saglasnosti za proizvodnju naoružanja i vojne opreme (član 17. stav 4),

2) Pravilnik o sadržaju i načinu vođenja Registra proizvođača naoružanja i vojne opreme (član 19. stav 2),

3) Pravilnik o postupku nadzora nad proizvodnjom naoružanja i vojne opreme (član 24. stav 3).

Član 28.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: PREDSJEDNIK

Datum: NARODNE SKUPŠTINE

Nenad Stevandić

**OBRAZLOŽENJE**

**PRIJEDLOGA ZAKONA O PROIZVODNJI NAORUŽANJA I VOJNE OPREME**

**U REPUBLICI SRPSKOJ**

**I USTAVNI OSNOV**

Ustavni osnov za donošenje ovog zakona sadržan je u Amandmanu XXXII na član 68. t. 6. i 8. Ustava Republike Srpske, prema kojima, između ostalog, Republika Srpska uređuje i obezbjeđuje svojinske i obligacione odnose i zaštitu svih oblika svojine, pravni položaj preduzeća i drugih organizacija, osnovne ciljeve i pravce privrednog razvoja, te politiku i mjere za usmjeravanje razvoja, kao i u članu 70. Ustava Republike Srpske, kojim je, između ostalog, utvrđeno da Narodna skupština Republike Srpske donosi zakone, druge propise i opšte akte.

**II USKLAĐENOST SA USTAVOM, PRAVNIM SISTEMOM I PRAVILIMA NORMATIVNOPRAVNE TEHNIKE**

Prema Mišljenju Republičkog sekretarijata za zakonodavstvo, broj: 22.03-020-2769/23 od 30. oktobra 2023. godine, ustavni osnov za donošenje ovog zakona sadržan je u Amandmanu XXXII na član 68. t. 6, 7. i 8. Ustava, prema kojima Republika, između ostalog, uređuje i obezbjeđuje svojinske i obligacione odnose i zaštitu svih oblika svojine, pravni položaj preduzeća i drugih organizacija, osnovne ciljeve i pravce privrednog razvoja, te politiku i mjere za usmjeravanje razvoja. Takođe, prema članu 70. tačka 2. Ustava, Narodna skupština donosi zakone, druge propise i opšte akte.

Ovaj sekretarijat je na Nacrt zakona o proizvodnji naoružanja i vojne opreme u Republici Srpskoj, aktom broj: 22.03-020-1731/23 od 7. jula 2023. godine, dao pozitivno mišljenje, a Narodna skupština je Nacrt ovog zakona usvojila na Petoj redovnoj sjednici, održanoj 28. septembra 2023. godine.

Ovim zakonom uređuju se proizvodnja naoružanja i vojne opreme kao djelatnosti od strateškog interesa za Republiku, prava i obaveze proizvođača i uslovi za pribavljanje saglasnosti za proizvodnju naoružanja i vojne opreme, kao i obezbjeđivanje uslova za bavljenje ovom djelatnošću. Detaljno je propisan i nadzor Ministarstva privrede i preduzetništva nad primjenom Zakona.

Najznačajnije razlike između Nacrta i Prijedloga ovog zakona, a koje su rezultat skupštinske rasprave, odnose se na propisivanje izuzetka koji se odnosi na pitanje tajnosti podataka o kapacitetima za proizvodnju, i to kada se ovi kapaciteti, osim za proizvodnju naoružanja vojne opreme, koriste u civilnom programu proizvodnje, te u tom slučaju ne smatraju se tajnim podacima.

Takođe, propisano je da proizvođači koji su pribavili dozvolu za proizvodnju naoružanja i vojne opreme prije stupanja na snagu ovog zakona nastavljaju sa daljim poslovanjem na osnovu te dozvole i nemaju obavezu pribavljanja nove dozvole.

U skladu sa Smjernicama za konsultacije u izradi propisa i drugih opštih akata („Službeni glasnik Republike Srpske“, broj 86/22), obrađivač je ovaj zakon objavio na internet stranici Ministarstva privrede i preduzetništva, pribavio mišljenja odgovarajućih ministarstava, Republičke uprave za inspekcijske poslove i Privredne komore Republike Srpske, te izvršio konsultacije sa drugim relevantnim subjektima iz ove oblasti.

Ovaj sekretarijat konstatuje da je tekst prijedloga usklađen sa Pravilima za izradu zakona i drugih propisa Republike Srpske („Službeni glasnik Republike Srpske“, broj 24/14).

Budući da je Republički sekretarijat za zakonodavstvo utvrdio da je ovaj Prijedlog usklađen sa Ustavom, pravnim sistemom Republike i Pravilima za izradu zakona i drugih propisa Republike Srpske, mišljenja smo da se Prijedlog zakona o proizvodnji naoružanja i vojne opreme u Republici Srpskoj može uputiti dalje na razmatranje.

**III USKLAĐENOST SA PRAVNIM PORETKOM EVROPSKE UNIJE**

Prema Mišljenju Ministarstva za evropske integracije i međunarodnu saradnju, broj: 17.03-020-2811/23 od 2. novembra 2023. godine, a nakon uvida u propise Evropske unije i analize Prijedloga zakona o proizvodnji naoružanja i vojne opreme u Republici Srpskoj, nisu ustanovljeni obavezujući sekundarni izvori prava koji regulišu oblast proizvodnje naoružanja i vojne opreme. Zbog toga u Izjavi o usklađenosti stoji ocjena „Neprimjenjivo“.

Napominje se da postoje sekundarni izvori prava Evropske unije koji uređuju promet i listu naoružanja i vojne opreme. Međutim, pomenuti izvori prava su predmet preuzimanja u okviru drugih propisa u BiH.

**IV RAZLOZI ZA DONOŠENJE ZAKONA**

Osnovni razlozi za donošenje zakona u ovoj oblasti su stvaranje pretpostavki za unapređenje oblasti proizvodnje i prometa naoružanja i vojne opreme, potpunije definisanje pojmova koji pripadaju kategoriji naoružanja i vojne opreme, propisivanje uslova za pribavljanje saglasnosti za proizvodnju naoružanja i vojne opreme, kao i razrada pitanja nadzora u proizvodnji naoružanja i vojne opreme.

Takođe, jasno se propisuju prava i obaveze proizvođača naoružanja i vojne opreme, mjere bezbjednosti i zaštite u proizvodnji naoružanja i vojne opreme, usaglašenost sa standardima i tehničkim propisima.

Razradom pitanja nadzora obezbjeđuje se širi obim ovlašćenja nadležnih organa u kontroli rada privrednih društava, a što doprinosi uspostavljanju stabilnog kontrolnog mehanizma privrednih društava u proizvodnji naoružanja i vojne opreme u Republici Srpskoj.

Slijedom iznesenog, ovim zakonom uspostavlja se sveobuhvatan i kvalitetan pravni okvir za unapređenje i razvoj u oblasti proizvodnje naoružanja i vojne opreme u Republici Srpskoj.

**V OBRAZLOŽENJE PREDLOŽENIH RJEŠENJA**

Čl. 1. i 2. definiše se predmet i cilj uređenja Zakona.

Član 3. propisuje da se na postupak pribavljanja saglasnosti za proizvodnju naoružanja i vojne opreme primjenjuju odredbe zakona kojima se uređuje opšti upravni postupak.

Član 4. propisuje značenje pojma naoružanje i vojna oprema.

Članom 5. propisano je da se odredbe Zakona primjenjuju i na proizvodnju „B“ materije, koja se odnosi na eksplozive i pirotehničke materijale, kao i značenje ovih pojmova.

Član 6. propisuje da je proizvodnja naoružanja i vojne opreme djelatnost od strateškog interesa, poslove koje obuhvata, kao i značenje pojmova remont naoružanja i vojne opreme, demilitarizacija, utilizacija, kapacitet za proizvodnju naoružanja i vojne opreme i tehnička dokumentacija za proizvodnju naoružanja i vojne opreme.

Član 7. propisuje djelokrug poslova koje obavlja Ministarstvo privrede i preduzetništva.

Članom 8. utvrđuje se definicija proizvođača i obrađuje pitanje stranih ulaganja u oblast proizvodnje naoružanja i vojne opreme. Strano ulaganje u proizvodnju naoružanja i vojne opreme obuhvata novčana ulaganja koja vrši strani ulagač osnivanjem privrednog društva ili kupovinom kapitala proizvođača naoružanja i vojne opreme. Ovim članom, a u skladu sa Zakonom o stranim ulaganjima („Službeni glasnik Republike Srpske“, broj 21/18), propisuje se da ulog stranog pravnog ili fizičkog lica u osnovnom kapitalu proizvođača može biti najviše do 49% njegovog osnovnog kapitala, osim u izuzetnim slučajevima kada Vlada Republike Srpske donese odluku da ovaj procenat može da bude viši.

Pored toga, ovim članom naglašava se obaveza proizvođača da organizuje kapacitete za proizvodnju naoružanja i vojne opreme u sistem koji predstavlja proizvodno-tehnološku cjelinu za obavljanje djelatnosti za koju je data saglasnost i da se planovi izgradnje, korišćenja, modernizacije i rekonstrukcije kapaciteta za proizvodnju naoružanja i vojne opreme zasnivaju na bazi potreba tržišta i planovima razvoja i opremanja vojnih i policijskih snaga.

Član 9. propisuje da proizvođač obavlja djelatnost proizvodnje naoružanja i vojne opreme u skladu sa tehničkom dokumentacijom i standardima koji se primjenjuju u proizvodnji naoružanja i vojne opreme, kao i da se naoružanje i vojna oprema za potrebe izvoza mogu proizvoditi prema tehničkoj dokumentaciji stranog kupca, odnosno tehničkoj dokumentaciji koja je usaglašena sa stranim kupcem. Osim toga, ovim članom upućuje se i na posebne propise kojima je uređeno pitanje označavanja naoružanja i vojne opreme.

Član 10. propisuje obavezu proizvođača i kooperanta da čuvaju naoružanje i vojnu opremu sa pratećom tehničkom dokumentacijom i da u slučaju njihovog nestanka, oštećenja ili neovlašćenog korišćenja imaju obavezu da odmah obavijeste ministarstvo nadležno za poslove unutrašnjih poslova i Ministarstvo.

Član 11. propisuje obavezu proizvođača da propiše i sprovede sistem obezbjeđenja kvaliteta proizvodnje naoružanja i vojne opreme iz okvira proizvodnog programa.

Član 12. propisuje obavezu proizvođača da obezbjedi zaštitu i bezbjednost resursa, putem planiranja, organizovanja i sprovođenja svih neophodnih aktivnosti, koje obavezno obuhvataju izradu relevantnih dokumenata koji se odnose na sprovođenje mjera fizičko-tehničke zaštite i osiguranja zaposlenih, bezbjednosti, zaštite na radu, zaštite životne sredine, protivpožarnu i protiveksplozivnu zaštitu, osiguranja i zaštite tajnih podataka, zaštite poslovnih, finansijskih i drugih informacija, te propisuje koji podaci se smatraju tajnim.

Član 13. propisuje značenje pojma kooperant, reguliše odnos proizvođača naoružanja i vojne opreme i kooperanta, obavezu proizvođača da kontroliše kooperanta u izvršenju prenesenih obaveza, kao i pravo Ministarstva da vrši nadzor nad radom kooperanta.

Član 14. propisuje obavezu proizvođača da vodi i trajno čuva evidenciju proizvedenog naoružanja i vojne opreme i šta čini sadržaj ove evidencije.

Član 15. propisuje da djelatnost proizvodnje naoružanja i vojne opreme može obavljati registrovano akcionarsko društvo ili društvo sa ograničenom odgovornošću, uz uslov da posjeduje rješenje Vlade Republike Srpske o davanju saglasnosti, rješenje Ministarstva o upisu u Registar proizvođača naoružanja i vojne opreme (u daljem tekstu: Registar proizvođača) i dozvolu za proizvodnju naoružanja i vojne opreme, koja se pribavlja u skladu sa posebnim propisima. Ovim članom, a s ciljem ujednačavanja postupanja registarskih sudova, naglašava se da se saglasnost za proizvodnju naoružanja i vojne opreme izdaje nakon upisa proizvođača u sudski registar.

Član 16. propisuje da je za pribavljanje saglasnosti Vlade proizvođač dužan da ispunjava sljedeće uslove: da je registrovano akcionarsko društvo ili društvo sa ograničenom odgovornošću sa sjedištem u Republici Srpskoj i djelatnošću iz oblasti proizvodnje naoružanja i vojne opreme, da ima odgovarajuće kapacitete za proizvodnju naoružanja i vojne opreme i kadrovsku osposobljenost zaposlenih, da većinski vlasnik i lice ovlašćeno za zastupanje proizvođača nisu pravosnažno osuđeni za krivično djelo i da se protiv njih ne vodi krivični postupak.

Član 17. propisuje obavezu proizvođača naoružanja i vojne opreme da uz zahtjev za saglasnost dostavlja dokaze o ispunjenosti uslova, izuzev proizvođača koji je otpočeo proizvodnju naoružanja i vojne opreme prije stupanja na snagu Zakona. Za tog proizvođača Ministarstvo privrede i preduzetništva po službenoj dužnosti donosi rješenje o upisu u Registar proizvođača.

U istom članu je propisano da ministar donosi pravilnik koji propisuje sadržaj zahtjeva za davanje saglasnosti, dokumente kojima se potvrđuje ispunjenost uslova za pribavljanje saglasnosti, kao i druge radnje u postupku pribavljanja saglasnosti.

Član 18. propisuje da Ministarstvo razmatra dokaze o ispunjenosti uslova i u slučaju ispunjenosti uslova dostavlja Vladi na razmatranje prijedlog rješenja o davanju saglasnosti. U postupku razmatranja ispunjenosti uslova, Ministarstvo može zatražiti mišljenje drugih organa.

Član 19. propisuje da nakon donošenja rješenja o davanju saglasnosti, Ministarstvo donosi rješenje o upisu u Registar proizvođača. Istim članom je propisano da ministar donosi pravilnik kojim se uređuje sadržaj i način vođenja Registra proizvođača.

Član 20. propisuje obavezu proizvođača da nakon donošenja rješenja o davanju saglasnosti Vlade, a prije početka poslovanja, pribavi dozvolu za proizvodnju naoružanja i vojne opreme u skladu sa posebnim propisima.

Član 21. propisuje da je proizvođač naoružanja i vojne opreme prethodno dužan da pribavi saglasnost Vlade ukoliko dođe do promjene ili dopune djelatnosti iz oblasti naoružanja i vojne opreme koju proizvodi, promjene oblika organizovanja, statusne promjene ili prestanka obavljanja djelatnosti proizvodnje naoružanja i vojne opreme.

Istim članom je propisano da se nakon postupka davanja saglasnosti, promjena djelatnosti upisuje u Registar proizvođača. U slučaju promjene poslovnog imena i sjedišta, proizvođač je dužan obavijestiti Ministarstvo radi upisa promjena u Registar proizvođača.

Član 22. propisuje razloge u kojim slučajevima Vlada ukida datu saglasnost i da u tim slučajevima Ministarstvo donosi rješenje o brisanju proizvođača, koje se upisuje u Registar proizvođača.

Čl. 23. i 24. regulišu se poslovi nadzora nad sprovođenjem odredaba Zakona i propisa donesenih na osnovu njega, u smislu obaveze subjekta nadzora da dozvoli nesmetan nadzor Ministarstvu. U istim članovima bliže su propisana ovlašćenja i radnje prilikom vršenja nadzora, kao i ovlašćenja Ministarstva ukoliko se utvrdi da su prekršene odredbe ovog zakona ili propisa. Isto tako, propisuje se da pravilnik kojim se uređuje postupak i način vršenja nadzora u oblasti proizvodnje naoružanja i vojne opreme donosi ministar.

Čl. 25. i 26. propisane su radnje koje se kvalifikuju kao prekršaji, te za njih predviđene novčane sankcije, čije su visine u skladu sa Zakonom o prekršajima Republike Srpske („Službeni glasnik Republike Srpske“, br. 63/14, 110/16, 100/17 i 90/23).

Čl. 27. i 28. uređuje se rok za donošenje podzakonskih akata potrebnih za sprovođenje ovog zakona i stupanje na snagu ovog zakona.

**VI RAZLIKE PRIJEDLOGA U ODNOSU NA NACRT ZAKONA**

Nacrt zakona o proizvodnji naoružanja i vojne opreme u Republici Srpskoj razmatran je na Petoj redovnoj sjednici Narodne skupštine Republike Srpske, održanoj 26, 27. i 28. septembra 2023. godine. Tokom izrade Prijedloga zakona razmatrane su sve primjedbe, prijedlozi i komentari na Nacrt zakona koje su dali narodni poslanici, kao i sva mišljenja koja su dostavljena u pisanom obliku.

Nakon razmatranja svih komentara, sugestija i mišljenja, u Prijedlogu zakona član 12. dopunjen je sa novim stavom 5, korigovan je uslov u vezi sa krivičnom odgovornošću u članu 16. i u članu 20. dodat je novi stav 3.

Cilj intervencije u članu 12. Prijedloga zakona je propisati izuzetak koji se odnosi na pitanje tajnosti podataka o kapacitetima za proizvodnju. Kada se ovi kapaciteti, osim za proizvodnju naoružanja i vojne opreme, koriste i u civilnom programu proizvodnje, u tom slučaju podaci o tim kapacitetima ne smatraju se tajnim podacima.

U članu 16. Prijedloga zakona izmijenjen je uslov u vezi sa krivičnom odgovornošću na način da se ovaj uslov ekstenzivnije propisuje. U Nacrtu zakona ovaj uslov obuhvatao je određene grupe krivičnih djela, a nakon ove intervencije obuhvata sva krivična djela, kao i provjeru da li se protiv većinskog vlasnika i lica ovlašćenog za zastupanje proizvođača vodi krivični postupak.

Svrha dopune u članu 20. Prijedloga zakona je naglasiti da proizvođači koji su pribavili dozvolu za proizvodnju naoružanja i vojne opreme prije stupanja na snagu ovog zakona, nastavljaju sa daljim poslovanjem na osnovu te dozvole i nemaju obavezu da pribavljaju novu dozvolu.

Pored toga, u članu 22. u stavu 1. korigovana je tačka 6) Prijedloga zakona na način da su razlozi za ukidanje saglasnosti za proizvodnju naoružanja i vojne opreme dopunjeni sa pravosnažnom krivičnom presudom za sva krivična djela za proizvođača, većinskog vlasnika i lica ovlašćenog za zastupanje proizvođača.

Što se tiče prijedloga koji nisu usvojeni, potrebno je navesti dva prijedloga narodnog poslanika gospodina Vukote Govedarice.

Prvi prijedlog odnosi se na imperativnost odredbe u vezi sa sjedištem kooperanta. Iz tog prijedloga proizilazi da narodni poslanik na indirektan način sugeriše brisanje norme koja daje pravo proizvođaču da angažuje kooperanta sa sjedištem van teritorije Republike Srpske, ako se ne može angažovati odgovarajući kooperant u Republici. Međutim, navedena sugestija nije se mogla prihvatiti, kako se ne bi otežalo poslovanje proizvođača naoružanja i vojne opreme. Naime, u slučaju prihvatanja navedenog prijedloga u praksi bi se mogle javiti teškoće u poslovanju proizvođača u situaciji kada u Republici Srpskoj nema privrednog društva koje proizvodi odgovarajuću komponentu koja se ugrađuje u određeno naoružanje ili vojnu opremu. Shodno navedenom, izneseni prijedlog nije prihvaćen, kako se ne bi dovelo u pitanje obavljanje proizvodnje u ovoj oblasti.

Drugi prijedlog u vezi je sa konceptom davanja saglasnosti za proizvodnju naoružanja i vojne opreme. U ovom prijedlogu iznosi se sugestija da Vlada Republike Srpske daje saglasnost prije upisa privrednog društva u sudski registar. Navedeni prijedlog nije prihvaćen iz razloga što privredno društvo tek nakon upisa u sudski registar stiče svojstvo pravnog lica. Ako bi se prihvatio navedeni prijedlog, Vlada Republike Srpske davala bi saglasnost privrednom društvu u osnivanju, koje bez upisa u sudski registar nema pravni i poslovni subjektivitet. Iz tog razloga, u postupku davanja saglasnosti ne bi se mogla utvrditi ispunjenost uslova u pogledu kadrova, jer privredno društvo koje nije upisano u sudski registar ne može zapošljavati radnike. Slijedom iznesenog, a imajući u vidu da se radi o specifičnoj vrsti proizvodnje koja mora ispunjavati posebne uslove, nije prihvaćen koncept da se saglasnost za proizvodnju naoružanja i vojne opreme daje prije upisa privrednog društva u sudski registar.

**VII PROCJENA UTICAJA ZAKONA, DRUGIH PROPISA I OPŠTIH AKATA NA UVOĐENJU NOVIH, IZMJENU ILI UKIDANJE POSTOJEĆIH FORMALNOSTI KOJE OPTEREĆUJU PRIVREDNO POSLOVANJE**

Ministarstvo privrede i preduzetništva, kao obrađivač Prijedloga zakona o proizvodnji naoružanja i vojne opreme u Republici Srpskoj sprovelo je sljedeće metodološke korake procjene uticaja propisa u postupku izrade Prijedloga ovog zakona popunjavanjem Obrasca 1. procjene uticaja nacrta/prijedloga zakona:

U vezi s problemom koji se želi riješiti, utvrđeno je da nisu bili precizirani uslovi koje trebaju ispunjavati privredna društva koja se bave proizvodnjom naoružanja i vojne opreme u Republici Srpskoj da bi dobili saglasnost Vlade Republike Srpske. Takođe, bilo je potrebno utvrditi proceduru za davanje saglasnosti Vlade Republike Srpske u slučajevima statusne promjene, promjene oblika organizovanja, promjene djelatnosti, prestanka djelatnosti i procedure za ukidanje ove saglasnosti, kao i nadzor nad radom privrednih društava koja se bave ovom djelatnošću.

Cilj donošenja zakona je unapređenje i razvoj u oblasti proizvodnje naoružanja i vojne opreme u Republici Srpskoj, a kao posebni ciljevi ističu se: uspostavljanje stabilnog kontrolnog mehanizma privrednih društava u proizvodnji naoružanja i vojne opreme, zaštita i bezbjednost resursa vezanih za proizvodnju naoružanja i vojne opreme, kao i obezbjeđenje kvaliteta proizvodnje naoružanja i vojne opreme.

U vezi sa uticajem na javne budžete, utvrđeno je da Prijedlog zakona neće imati direktnog uticaja na iste.

Kada je u pitanju uticaj na poslovanje, Prijedlog zakona će pozitivno uticati na unapređenje i razvoj namjenske industrije u Republici Srpskoj, jer se njime preciziraju uslovi za obavljanje predmetne djelatnosti.

Prijedlogom zakona su propisane sljedeće formalnosti, i to: Rješenje o davanju saglasnosti za obavljanje djelatnosti proizvodnje naoružanja i vojne opreme koje donosi Vlada Republike Srpske, Rješenje o upisu u Registar proizvođača naoružanja i vojne opreme koje izdaje Ministarstvo privrede i preduzetništva po službenoj dužnosti sa ciljem vođenja evidencije o ovim proizvođačima i Rješenje o brisanju iz Registra proizvođača naoružanja i vojne opreme.

U pogledu socijalnih uticaja, utvrđeno je da Prijedlog zakona neće imati uticaja u ovom dijelu.

U vezi sa uticajem na životnu sredinu, Prijedlogom zakona je utvrđena obaveza za privredna društva iz namjenske industrije da obavezno izrade sprovedbene akte iz oblasti zaštite na radu, zaštite životne sredine, zaštite od požara i protiveksplozivne zaštite.

Kada je u pitanju praćenje sprovođenja propisa, putem nadzora koje će sprovoditi Ministarstvo privrede i preduzetništva dobiće se ključni pokazatelji primjene zakona. U toku nadzora provjeravaće se da li proizvođač i kooperant ispunjavaju obaveze koje se odnose na kapacitete za proizvodnju naoružanja i vojne opreme, kadrovsku osposobljenost zaposlenih, te način obezbjeđenja kvaliteta proizvodnje naoružanja i vojne opreme, zaštite i bezbjednosti, kao i drugih zahtjeva propisanih Prijedlogom zakona.

Ministarstvo privrede i preduzetništva je, prilikom primjene skraćenog procesa procjene uticaja propisa, postupilo u skladu sa metodologijom propisanom u t. VI i VIII Odluke o procjeni uticaja propisa.

**VIII UČEŠĆE JAVNOSTI I KONSULTACIJE U IZRADI ZAKONA**

U skladu sa Smjernicama za konsultacije u izradi propisa i drugih opštih akata („Službeni glasnik Republike Srpske“, broj 86/22), Prijedlog zakona je objavljen na internet stranici Ministarstva privrede i preduzetništva da bi se učinio dostupnim široj javnosti radi davanja eventualnih primjedaba i komentara. Privredno društvo „Orao“ a. d. Bijeljina dostavilo je komentare na Prijedlog zakona.

Pored toga, na tekst Prijedloga zakona pribavljena su mišljenja i Ministarstva finansija, Ministarstva pravde, Ministarstva unutrašnjih poslova, Republičke uprave za inspekcijske poslove, Ministarstva za evropske integracije i međunarodnu saradnju i Privredne komore Republike Srpske.

Ministarstvo je prilikom izrade konačnog teksta ovog zakona uzelo u obzir sve iznesene prijedloge i dostavljena mišljenja, a prihvaćeni su komentari i sugestije za koje je procijenjeno da su opravdani i konstruktivni, te da doprinose ostvarenju cilja ovog zakona.

**IX FINANSIJSKA SREDSTVA I EKONOMSKA OPRAVDANOST DONOŠENJA ZAKONA**

Za sprovođenje ovog zakona nisu potrebna dodatna sredstva iz budžeta Republike Srpske.

Donošenjem ovog zakona stvaraju se pretpostavke za unapređenje i razvoj oblasti proizvodnje naoružanja i vojne opreme u Republici Srpskoj.